S-200/2009

Mál þetta, sem dómtekið var 11. september sl., hefur ríkissaksóknari höfðað með ákæruskjali útgefnu 6. júlí 2009, á hendur X:

,,fyrir sérstaklega hættulega líkamsárás, með því að hafa aðfaranótt sunnudagsins 31. maí 2009, á veitingastaðnum Kaffi Akureyri, Strandgötu 7, Akureyri, slegið [A] með glerglasi í andlitið með þeim afleiðingum að hún hlaut fjölda sára í hársverði, á enni, á vinstra gagnaugabeini, kinnbeini og eyrnasnepli auk tognunar í vinstri kjálkalið.

Telst þetta varðavið 2. mgr. 218. gr. almennra hegningarlaga nr. 19/1940 sbr. 11. gr. laga nr. 20/1981.

Þess er krafist að ákærði verði dæmdur til refsingar og til greiðslu alls sakarkostnaðar.

Einkaréttarkrafa:

Af hálfu [A], er þess krafist að ákærði verði dæmdur til greiðslu bóta að fjárhæð kr. 503.180 auk vaxta samkvæmt 8. gr. laga nr. 38/2001 umvexti og verðtryggingu, frá 31. júní 2009 til þess dags er mánuður er liðinn frá því að ákærða er kynnt bótakrafan, en síðan dráttarvaxta samkvæmt 9. gr., sbr. 6.gr. sömu laga til greiðsludags.“

Skipaður verjandi krefst vægustu refsingar ákærða til handa Hann krefst og hæfilegrar málflutningsþóknunar.

I.

Fyrir dómi hefur ákærði skýlaust játað sök samkvæmt ákæruskjali.

Fyrir liggur í málinu sjúkraskrá frá slysadeild vegna komu brotaþola á Sjúkrahúsið á Akureyri aðfaranótt 31. maí og vegna endurkomu þann 2. júní sl. Áverkum brotaþola er þar lýst, og segir m.a. að hún hafi verið með margar litlar rispur vinstra megin á enni, en einnig á vinstra gagnauga og vinstri kinn. Nánar segir að sárin hafi verið frekar grunn en til staðar hafi verið fjórir dýpri skurðir, einn rétt ofan vinstri augabrúnar, einn yfir gagnaugabeini og tveir yfir vinstra kinnbeini. Einnig segir að á eyrnarsnepli vinstra megin hafi verið ½ cm langur skurður og hafi smá flipi losnað upp, en lagst vel að og því hafi sárabarmar fallið vel saman. Einnig segir til staðar hafi verið að þreifieymsli ofan á höfði vinstra megin og hafi mikið af litlum glerflísum verið í hári. Að auki hafi brotaþoli verið með eymsli yfir kinnbeini og tognun í vinstri kjálkalið og væga tognun á brjóstvöðvum vinstra megin. Í niðurlagi sjúkraskrárinnar segir að ekki hafi verið þörf á sérstækri meðferð.

Með hliðsjóna af framangreindu, játningu ákærða, sem er í samræmi við rannsóknargögn lögreglu, þar á meðal ljósmyndir, og ekki er ástæða til að draga í efa, telst brot ákærða nægjanlega sannað. Er brot ákærða og réttilega heimfært til refsiákvæða í ákæruskjali.

Verður dómur lagður á málið án frekari sönnunarfærslu með heimild í 164. gr. laga nr. 88, 2008 um meðferð sakamála.

Samkvæmt vottorði sakaskrár ríkisins hefur ákærði ekki áður gerst sekur um refsiverða háttsemi. Er það honum til málsbóta, en einnig það hann játaði við alla meðferð málsins sakargiftir og hefur einnig fallist á bótaskyldu. Þá var hann aðeins 21 árs er brotið var framið. Á móti kemur að líkamsárás með þeirri verknaðaraðferð, sem lýst er í ákæru, að slá mannveru í höfuðið með glerglasi, er sérstaklega hættuleg, enda er hún til þess fallin að geta valdið miklu líkamstjóni.

Að ofangreindu virtu og með hliðsjón af viðeigandi ákvæðum 70. gr. og 74. gr. laga nr. 19, 1940, þykir refsing ákærða hæfilega ákvörðuð fjögurra mánaða fangelsi. Eftir atvikum þykir fært að fullnustu refsingarinnar verði frestað og hún falli niður að tveimur árum liðnum frá uppkvaðningu dómsins að telja, haldi ákærði almennt skilorð 57. gr. almennra hegningarlaga nr. 19, 1940, sbr. 4. gr. laga nr. 22, 1955.

II.

Þ-kk-nf H-kk-nf héraðsdómslögmaður hefur fyrir hönd A, haft uppi bótakröfu í málinu á hendur ákærða að fjárhæð kr. 503.180, auk vaxta og dráttarvaxta. Krafan er dagsett 19. júní sl. og var hún kynnt ákærða 23. sama mánaðar. Krafan sundurliðast þannig:

1. Miskabætur kr. 400.000.

2. Útlagður kostnaður kr. 23.500.

3. Lögfræðiaðstoð ásamt virðisaukaskatti kr. 79.680.

Samtals kr. 503.180.

Af hálfu bótakrefjanda er vísað til 26. gr. skaðabótalaga nr. 50, 1993. Þá er krafist vaxta frá tjónsdegi, en misritast hefur mánaðarheitið, sbr. það sem segir í ákæruskjali. Þá er krafist dráttarvaxta frá 23. júlí 2009, geymdur er réttur samkvæmt. 4. gr. skaðabótalaganna um miska.

Fyrir dómi hefur ákærði eins og áður verið lýst viðurkennt bótaskyldu vegna brots síns, en hann hafði uppi athugasemdir og andmæli við fjárhæðir samkvæmt 1. og 3. tl., og þá sem of háum.

Í máli þessu hefur ákærði verið sakfelldur fyrir líkamsárás og ber hann bótaábyrgð gagnvart tjónþola vegna tjóns hans.

1 liður: Tjónþoli þykir eiga rétt á miskabótum samkvæmt 26. gr. skaðabótalaga, sem þykja með hliðsjón af alvarleika brotsins, en einnig því að áverkar reyndust í raun ekki verulegir, hæfilega ákveðnar 150.000 kr.

2. liður: Þessi liður sætir ekki andmælum, enda liggja fyrir fullnægjandi gögn. Verður hann því tekin til greina með nefndri fjárhæð, 23.500 kr.

3. liður: Með vísan til 3. mgr. 176. gr. laga nr. 88, 2008 um meðferð sakamála verður fallist á þennan lið með fjárhæðinni 49.800 kr.

Samkvæmt framansögðu verður ákærði dæmdur til að greiða tjónþola bætur fyrir fjártjón og miska 223.300 kr. með vöxtum eins og í dómsorði greinir.

Í samræmi við niðurstöðu dómsins, ber að dæma ákærða til að greiða málflutningsþóknun skipaðs verjanda síns, Á-kk-nf P-kk-nf hrl., 87.150 kr. og er þá virðisaukaskattur meðtalinn. Annan málskostnað leiddi ekki af málarekstri þessum samkvæmt yfirlýsingu sækjanda E-kk-ef Þ-kk-ef ftr. fyrir dómi

Dóm þennan kveður upp Ó-kk-nf Ó-kk-nf héraðsdómari.

D Ó M S O R Ð :

Ákærði, X, sæti fangelsi í fjóra mánuði, en fresta skal fullnustu refsingarinnar og hún niður falla að tveimur árum liðnum frá uppkvaðningu dómsins að telja, haldi ákærði almennt skilorð 57. gr. almennra hegningarlaga nr. 19, 1940, sbr. 4. gr. laga nr. 22, 1955.

Ákærði greiði A bætur 223.300 kr. ásamt vöxtum samkvæmt 8. gr. vaxtalaga nr. 38/2001 frá 31. maí 2009 til 23. júlí 2009 en frá þeim degi með dráttarvöxtum samkvæmt 9. gr. sbr. 1. mgr. 6. gr. sömu laga til greiðsludags.

Ákærði greiði málflutningsþóknun skipaðs verjanda síns, Á-kk-þgf P-kk-þgf hrl., 87.150 kr.